## Uredba o ustrojstvu i načinu rada Odbora za državnu službu

### NN 8/2006 (18.1.2006.), Uredba o ustrojstvu i načinu rada Odbora za državnu službu

# VLADA REPUBLIKE HRVATSKE

**162**

Na temelju članka 66. stavka 8. Zakona o
državnim službenicima (»Narodne novine«, broj 92/2005), Vlada Republike
Hrvatske je na sjednici održanoj 12. siječnja 2006. godine donijela

## UREDBU

### O USTROJSTVU I NAČINU RADA ODBORA ZA DRŽAVNU SLUŽBU

PREDMET UREDBE

Članak 1.

Ovom Uredbom uređuje se broj članova Odbora za
državnu službu (u daljnjem tekstu: Odbor), ustrojstvo, način rada, kao i druga
pitanja od značaja za rad Odbora.

USTROJSTVO ODBORA ZA
DRŽAVNU SLUŽBU

Članak 2.

Odbor ima predsjednika i šest članova.

Predsjednika i članove Odbora imenuje i
razrješava Vlada Republike Hrvatske.

Predsjednika i članove Odbora imenuje se na
temelju internog oglasa iz reda državnih službenika koji, pored uvjeta iz
zakona, imaju najmanje 8 godina radnog staža u struci, te istaknute rezultate
rada u državnoj službi u području službeničkih odnosa i primjeni upravnog
postupka.

NAČIN IMENOVANJA ČLANOVA
ODBORA

Članak 3.

Interni oglas za imenovanje predsjednika i
članova Odbora raspisuje i provodi središnje tijelo državne uprave nadležno za
službeničke odnose.

Postupak internog oglasa provodi se sukladno
propisima kojima se uređuje provedba javnog natječaja i internog oglasa u
državnoj službi.

Interni oglas objavljuje se na web stranici
Vlade Republike Hrvatske, web stranici središnjeg tijela državne uprave
nadležnog za službeničke odnose i u »Narodnim novinama«.

Komisiju za provedbu internog oglasa imenuje
čelnik središnjeg tijela državne uprave nadležnog za službeničke odnose iz reda
državnih službenika sa višegodišnjim iskustvom u primjeni službeničkih propisa
i upravnog postupka.

Središnje tijelo državne uprave nadležno za
službeničke odnose, podnosi Vladi Republike Hrvatske prijedlog za imenovanje
predsjednika i članova Odbora.

PEČAT ODBORA

Članak 4.

Odbor koristi pečat s grbom Republike Hrvatske.

Pečat Odbora okruglog je oblika promjera 38 mm,
a sadrži grb Republike Hrvatske u sredini te oko njega riječi: »Republika
Hrvatska« i »Odbor za državnu službu«.

NADLEŽNOST ODBORA

Članak 5.

Odbor kao drugostupanjsko tijelo odlučuje o žalbama
protiv rješenja o prijamu u državnu službu i rješenja
kojima se odlučuje o pravima i obvezama državnih službenika.

Na prijedlog upravnog inspektora Odbor može
ukinuti nezakonito rješenje o prijamu u državnu
službu i rješenje kojim se odlučuje o pravima i obvezama državnih službenika,
ako čelnik tijela nije otklonio nezakonitosti i nepravilnosti u skladu s
naredbom iz zapisnika o inspekcijskom nadzoru.

PRAVA I OBVEZE
PREDSJEDNIKA ODBORA

Članak 6.

Predsjednik Odbora donosi rješenja i druge akte
iz nadležnosti Odbora, organizira rad Odbora, raspoređuje zaprimljene predmete
u rad članovima Odbora, te obavlja i druge poslove utvrđene zakonom i ovom
Uredbom.

ZAMJENJIVANJE
PREDSJEDNIKA ODBORA

Članak 7.

Predsjednika Odbora, u slučaju odsutnosti ili
spriječenosti predsjednika Odbora, zamjenjuje član Odbora kojega ovlasti
predsjednik.

Član Odbora u zamjenjivanju predsjednika ima
prava i dužnosti predsjednika.

OBVEZA ZAKONITOG I
SAVJESNOG POSTUPANJA

Članak 8.

Svi članovi Odbora dužni su zakonito, savjesno,
nepristrano i pravovremeno obavljati poslove iz nadležnosti Odbora.

NAČIN RADA ODBORA

Članak 9.

Postupak povodom žalbe provodi vijeće u sastavu
od tri člana Odbora ili član Odbora kao ovlašteni voditelj postupka.

Sastav vijeća i ovlaštenog voditelja postupka određuje
predsjednik Odbora.

Vijeće odlučuje o žalbama protiv rješenja o prijamu u državnu službu, rasporedu na radno mjesto,
premještaju, stavljanju na raspolaganje i prestanku državne službe, te o
poništavanju ili ukidanju po pravu nadzora nezakonitog upravnog akta.

O ostalim pitanjima iz državne službe odlučuje
ovlašteni voditelj postupka.

RAD U VIJEĆU

Članak 10.

Sjednicom vijeća predsjedava član Odbora kojem
je predmet dodijeljen u rad i ujedno je izvjestitelj na sjednici vijeća.

Članovi vijeća dužni su predložiti odluku o
žalbi.

Sukladno odluci iz stavka 2. ovoga članka,
izvjestitelj je dužan izraditi nacrt rješenja i dostaviti ga predsjedniku
Odbora na donošenje.

ZAPISNIK

Članak 11.

O usmenoj raspravi, svim važnijim prijedlozima,
izdvojenim mišljenjima, predloženoj odluci, te o drugim važnijim radnjama u
postupku vodi se zapisnik.

DONOŠENJE RJEŠENJA

Članak 12.

Rješenja Odbora donosi predsjednik Odbora.

Ako predsjednik Odbora nije suglasan s predloženim
nacrtom rješenja, predmet će vratiti vijeću, odnosno članu Odbora koji je
ovlašteni voditelj postupka, s pisanim uputama za izradu novog rješenja.

IZVJEŠĆIVANJE O RADU

Članak 13.

Odbor je dužan o svom radu jednom godišnje
izvijestiti Vladu Republike Hrvatske.

UPOZNAVANJE JAVNOSTI

Članak 14.

O radu Odbora javnost upoznaje predsjednik
Odbora ili član Odbora kojeg on za to ovlasti.

PRESTANAK ČLANSTVA U
ODBORU

Članak 15.

Dužnost predsjednika i člana Odbora za državnu
službu prestaje:

– istekom mandata,

– prestankom državne službe,

– podnošenjem ostavke,

– razrješenjem zbog nezakonitog, nesavjesnog ili
nemarnog rada.

POSTUPAK RAZRJEŠENJA

Članak 16.

Postupak razrješenja predsjednika Odbora može se
pokrenuti na pisani prijedlog većine članova Odbora.

Postupak razrješenja člana Odbora može se
pokrenuti na pisani prijedlog predsjednika Odbora.

Vlada Republike Hrvatske zatražit će očitovanje
predsjednika ili člana Odbora čije se razrješenje traži.

STUPANJE NA SNAGU

Članak 17.

Ova Uredba stupa na snagu danom objave u
»Narodnim novinama«.

Klasa: 023-03/06-01/01

Urbroj: 5030109-06-1

Zagreb, 12. siječnja 2006.

Predsjednik

**dr****. sc. Ivo Sanader**,
v. r.

Uredba, NN 8/2006-162